
הצעת חוק שוויון ההזדמנויות בעבודה (תיקון מספר 17) (זכויות הורה), התשע"א-2011

היו"ר ציפי חוטובלי:
בוקר טוב לכולם. אנחנו רוצים להכין לקריאה שנייה ושלישית את חוק שוויון הזדמנויות בעבודה, זכויות הורה. הרעיון שעומד מאחורי החוק הזה הוא כמובן לאפשר לנשים ולגברים, לבני הזוג, ליהנות למעשה מזכויות שאישה לא מממשת. אני חושבת שנשמע פשוט את כל מי שיש לו מה לומר לקראת האישור של החוק הזה, כדי שנוכל לקדם אותו לקריאה שנייה ושלישית. זה חוק מאד מאד חשוב ליחס השוויוני בעצם לזכויות המשפחתיות והזכויות ההוריות. למעשה אמרתי את זה גם בדיון הקודם, שחלק מהמאמצים שלנו כאן בוועדה זה לא להסתכל על משפחה כיחידה, לא רק על נשים בנפרד.

זבולון אורלב:
גברתי יושבת הראש, אני קניתי את זה ומצטט בשם אומרה בכל מקום. זה דבר מאד יפה.

היו"ר ציפי חוטובלי:
אני בטוחה שזה מה שעמד גם לנגד עיניך, ואני רוצה לאפשר למציע הצעת החוק, חבר הכנסת אורלב, בבקשה, רק אם יש לך הערות.

זבולון אורלב:
לא, אין לי הערות. כמו שאמרה יושב הראש, החוק הזה הוא חוק חשוב מבחינה זו שהוא באמת מרחיב את האפשרויות של נשים להשתלב בשוק העבודה, ולכן עד היום העובדת העצמאית היתה מקופחת, באופן זה שבן זוגה לא יכול היה לממש את הזכויות האלה, והחוק הזה מאפשר גם לבן הזוג לממש, במידה שהעובדת העצמאית לא השתמשה בזכות הזאת. חוק פשוט, קטן, נחמד, קומפקטי. 

היו"ר ציפי חוטובלי:
 טוב. מי נרשם? ענבר ברקוביץ, בבקשה, רק תציגי את עצמך.

ענבר ברקוביץ-אפרים:

שמי ענבר ברקוביץ-אפרים, אני מתמחה בנציבות שוויון זכויות בעבודה במשרד התמ"ת. כמה מילים על הנציבות, למי שלא מכיר את ההקשר. נציבות שוויון ההזדמנויות היא גוף סטטוטורי שהוקם במשרד התמ"ת בשנת 2008. הנציבות מטפלת, מהפן האזרחי, בכל מה שקשור באכיפת חוקי עבודה ואנחנו פועלים, בעיקר פועלות, הצוות שלנו, להפנמה של נורמות ראויות בשוק העבודה.

זבולון אורלב:
אני מבין שבנציבות אין שוויון.

ענבר ברקוביץ-אפרים:

בנציבות יש שוויו, שאלה היא למה אף אחד אחר לא מגיע לקבל עבודה בנציבות. החוק העיקרי, מכוחו אנחנו פועלים בנציבות, הוא חוק שוויון הזדמנויות בעבודה ועל כן ומבלי להביע עמדה לגבי השלכות כלכליות שקשורות בהצעת החוק, אנחנו חושבים שזאת הצעת חוק ראויה, מבורכת ואנחנו תומכים בה בפה מלא.

זבולון אורלב:
תודה רבה.

היו"ר ציפי חוטובלי:
תודה רבה. מאירה, בבקשה.

מאירה בסון:

עורכת דין מאירה בסון מנעמ"ת. כמובן שאנחנו תומכים בחוק הזה באופן מלא ואני רוצה רק להגיד דבר נוסף שהוא לא קשור, אבל אולי זה יביא להמשך ואולי להביא לזה שגברים יוכלו לקחת חופשת לידה, גם כשלהם יש זכויות בביטוח הלאומי ונשותיהם הן סטודנטיות, אולי תהיה אפשרות שהם ייקחו גם חופשת לידה, מה שהיום הם לא יכולים, כי היום בביטוח הלאומי, רק שני בני הזוג, אם יש להם זכויות בחוק ביטוח לאומי, אחד מהם יכול, שניהם יכולים לקחת בצורה הדרגתית את חופשת הלידה. אז אולי גם זה יפתח פתח ---

היו"ר ציפי חוטובלי:
תראי, אנחנו בדיוק עכשיו עובדים יחד עם ועדת חינוך על תיקון לזכויות של סטודנטיות.

ענבר ברקוביץ-אפרים:

בדיוק, אז אולי אפשר גם להכניס את זה, באיזה שהוא שלב, לחוק. 

היו"ר ציפי חוטובלי:
זו נקודה מאד חשובה ובאמת צריך לחשוב איך אנחנו לוקחים את החוק הזה ועושים לו התאמות בתחומים נוספים.

ענבר ברקוביץ-אפרים:

בדיוק. גם ככה החוק הזה נהדר, שיכול לפתוח פתח לעוד דברים, שכמובן ביטוח לאומי מתנגד וכו' וכו'.

היו"ר ציפי חוטובלי:
אני שמחה לשמוע. מבין נציגי הממשלה, בואו נתחיל עם משרד המשפטים. 

חלי גיא-אלדר:

שמי חלי גיא-אלדר ממשרד המשפטים. הממשלה תומכת בהצעת החוק, בכפוף לתיאום נוסח והנוסח שעומד פה תואם איתנו. יכול להיות שלחברי ממשרד האוצר יש כמה שאלות הבהרה.

זבולון אורלב:
הוא לא מהממשלה?

חלי גיא-אלדר:

אמרתי חברי, כדי שיובהר שאנחנו מאותו בית.

זבולון אורלב:
הוא ממשלת האוצר. 

חלי גיא-אלדר:

ואנחנו גם חושבים שזה חוק מבורך, לא רק שתומכים בו. 

זבולון אורלב:
היא אומרת 'שיכול להיות שלחברי', הממשלה תומכת, הנוסח פה הוא נוסח שמקובל עלינו, אבל כנראה לחברי ממשרד האוצר יש הערות. 

חלי גיא-אלדר:

יש שאלות הבהרה, אבל אני מתנצלת מראש על איך שהדברים יצאו. זהו. 

היו"ר ציפי חוטובלי:
תודה רבה. נציג האוצר. 

רן רידניק:

רן, נציג האוצר, אותה ממשלה. לנוסח שבו תמכה ועדת השרים, בכפוף לתיאום נוסח, אנחנו מקבלים. אני מדבר על גרסה ב' שמובאת לפנינו. לגבי גרסה א', היו לי כמה שאלות בתיאום עם הייעוץ המשפטי. היה לנו חשוב להבהיר, גם בהתאם לבקשת הוועדה בדיון הקודם, עשינו בדיקה מה ההשלכות של מחיקת הדרישה שבת הזוג תהיה זכאית לזכות בקשר להורות. יש כאן השלכות תקציביות מהותיות, לכן הדבר תואם עם המציע. אנחנו לא דנים בזה כעת. חשוב לי רק להבהיר לפרוטוקול, שאין כאן שום שינוי של המצב הקיים. כלומר, שהמחוקק מוסיף את הסוגיה שעובדת עצמאית, אם בת זוגתי היא עובדת עצמאית, אני גם יוכל לנצל את הזכות בכפוף לכך שהיא גם זכאית בכל ההתניות, אבל אין כאן שינוי של הדרישה, שבת הזוג שתהיה שכירה, תהיה זכאית לזכות בקש להורות. זה לא משתנה בהצעת החוק הזאת.

היו"ר ציפי חוטובלי:
לא הבנתי. אתה יכול בבקשה להסביר.

זבולון אורלב:
אפילו אני לא הבנתי.

רן רידניק:

אז אני אנסה לדבר באופן ברור יותר. בדיון הקודם, אני חושב שחברת הכנסת חוטובלי, ביקשה מהאוצר לבדוק מה עמדתנו לגבי מחיקת הדרישה, לכך שגם עובדת שהיא שכירה תהיה זכאית לזכות.

היו"ר ציפי חוטובלי:
נכון.

רן רידניק:

ביצענו בדיקה של זה. יש כאן עלויות תקציביות מאד מאד מהותיות והוחלט לא להעלות את זה לדיון היום. 

נועה ברודסקי-לוי:
אני רק רוצה שיובהר, אנחנו פשוט לא נוגעים בנושא של עובדת שכירה, אבל אין בזה כדי לשנות מהדין הקיים היום, כמו שבית הדין לעבודה גם פירש את הסעיף, זאת אומרת אנחנו פשוט לא נוגעים בנושא הזה, ואנחנו לא באים לשנות או לגרוע כמובן, על החלטת בית הדין הארצי לעבודה. 

מאירה בסוק:

לאיזו עובדת שכירה אין את הזכות הזאת? אתה יכול להסביר?

חלי גיא-אלדר:

לשום דבר אגב, אין כדי לאיין את החלטות בית הדין הארצי, חשוב להבהיר את זה.
רן רידניק:

לכאן ולכאן מבחינתי. אנחנו לא לחומרה ולא לקולא. אנחנו לא משנים את המצב הקיים ואת ה.... הייתי שמח שזה יובהר כאן. 

היו"ר ציפי חוטובלי:
אני מניחה שעובדות שכירות מנצלות יותר את הזכויות שלהן, זאת אומרת זה נראה לי פחות בעייתי. נועה, אם רק תוכלי לפרט, לפני שאנחנו נשמע. רגע, יש עוד נציגה. נציגת משרד התמ"ת.

נטע ברנר-נאור:

כפי שאמרה חברתי מהממשלה אנחנו בעד הצעת החוק כפי שהיא מונחת בפניכם כרגע.

היו"ר ציפי חוטובלי:
טוב. רק באמת כדי להבהיר, מאחר שאנחנו מכינים לקריאה שנייה ושלישית, נוסח דברי ההסבר באמת מפרט את כל אותם המקרים בהם בן הזוג יוכל לבנות. אז אם  תוכלי בבקשה רק לפרט את כל אותם מקרים.

נועה ברודסקי-לוי:

בעצם חוק שוויון הזדמנויות בעבודה קובע בסעיף 4 על איזה זכויות מדובר, בסעיף קטן (ב) נקבע בעצם מה היא זכות בקשר להורות. הזכויות שעליהן מדובר הן:  

(1) היעדרות מעבודה בשל מחלת הילד;
(2) יום עבודה מקוצר בשל היות העובדת אם לילד;
(3) זכות להשתמש בשירותי מעון שהמעביד מעמיד לרשות ילדי העובדים;
(4) השתתפות המעביד בעלות החזקתו של הילד במעון.

היו"ר ציפי חוטובלי:
אז למעשה כל אחד מהדברים שמנינו עכשיו, הם דברים שגם הבעל יוכל להנות מהם. 

נועה ברודסקי-לוי:

בשני תנאים, בעצם. זאת אומרת בתנאי שבמקום עבודתו נשים מקבלות, אימהות זכאיות לאותן הטבות ובתנאי שבת הזוג שלו לא משתמשת באותה הטבה. זאת אומרת, שלא יהיה כפל ששני בני הזוג מקבלים את אותה הטבה. 

זבולון אורלב:
חס וחלילה. 

רן רידניק:


כל עוד שני התנאים האלה לא משתנים - זאת היתה כוונתנו.

היו"ר ציפי חוטובלי:
אוקי, אז אני רק ---

שרון צ'רקסקי:

באיזה מקומות עבודה נשים לא זכאיות לזה? 

היו"ר ציפי חוטובלי:
כן, זהו, זה גם דבר ש---

נועה ברודסקי-לוי:

השתתפות לדוגמא במעון, זה משהו שלא בכל מקום עבודה ---

רן רידניק:

זה הטבות ייחודיות

נועה ברודסקי-לוי:
עניין של היעדרות מהעבודה בשל מחלת ילד זה באמת לפי חוק, ולכן זכאיות כל הנשים. האמת שכל הנשים וכל הגברים זכאים שאחד מהם ייקח יום.

היו"ר ציפי חוטובלי:
 יום עבודה מקוצר זה משרת אם אני חושבת בעיקר בשירות הציבורי, נכון?

נועה ברודסקי-לוי:
כן. זה גם לא תמיד קיים במגזר הפרטי.

היו"ר ציפי חוטובלי:
אז אוקי, אני חושת שרוב הדברים כאן הם באמת נכונים לגבי רוב מקומות העבודה. כן? 

נועה ברודסקי-לוי:
חלק, אני לא יודעת אם להגיד רוב. צריך להקריא.

היו"ר ציפי חוטובלי:
כן, כן. אדוני מציע הצעת החוק, האם אתה מוכן שנצביע?

זבולון אורלב:
בהחלט, אשמח, למרות שאין לי פה זכות הצבעה. רגע, אורי אורבך חבר בוועדה?

היו"ר ציפי חוטובלי:
לא.

זבולון אורלב:
לא יכולת לתת לי איזו פרוטקציה, שאני אצביע?

היו"ר ציפי חוטובלי:
אתם לא שלחתם נציגים לוועדה, זה משקף את יחס המפלגה לנשים.

זבולון אורלב:
סמכנו עליך. 

היו"ר ציפי חוטובלי:
שמע, כנציגת הציונות הדתית בליכוד. כן, בבקשה.

נועה ברודסקי-לוי:
אז אני אקרא את נוסח הצעת החוק. סעיף 4 – זכויות הורה, סעיף קטן א (1):

(1) בת זוגו היא עובדת, ואנחנו מוסיפים או עובדת עצמאית ולא נעדרה מעבודתה, מעסקה או מעיסוק במשלח ידה, מכוח זכאותה כאמור בסעיף קטן (ב) (1), או (2) או שלא השתמשה בזכות כאמור בסעיף קטן (ב) (3) או (4);

בהמשך, בעצם סעיף קטן (ב), הוא נשאר כמו שהיה, וכמובן גם סעיף קטן (2), פסקה 2. 

היו"ר ציפי חוטובלי:
אוקי, אני רוצה לראות פשוט אם יש כאן עוד משהו שחשוב להבהיר מבחינת הניסוח.

זבולון אורלב:
רגע, זה גם ייכנס לחוק, כל זה?

נועה ברודסקי-לוי:
זה קיים היום. מה שמסומן באדום זה החלק החדש.

זבולון אורלב:
 בסדר גמור. 

היו"ר ציפי חוטובלי:
אוקי, רק שאלה למשרד התמ"ת. יש לכם נתון לגבי כמה עובדות עצמאיות יש? מה אחוז העובדות העצמאיות?

לא, אין לי את הנתון כאן – כמה עובדות עצמאיות יש – אבל לדעתי זה לא נתון של משרד התמ"ת. אולי של הלשכה המרכזית לסטטיסטיקה.

זבולון אורלב:
זו כמות אדירה.

היו"ר ציפי חוטובלי:
לא, אני רציתי לדעת באחוזים כמה מבין המועסקות הן עובדות עצמאיות. טוב, אני חושבת שדי השתכנעתי מהדברים שנאמרו כאן לגבי היכולת להשאיר את המצב הקיים על פי הפסיקה. זאת אומרת שאנחנו בעצם לא פוגעים בזכויות של נשים שכירות לממש את היכולת שלהן להמיר בעצם את הזכויות שלהן ולגלגל אותן על בן הזוג. אז זה דבר שאנחנו לא פוגעים בו, לפחות הדבר הזה חשוב שיובהר.

אני חושבת שנוסח הצעת החוק כפי שהוא, הוא די ברור, הוא נותן גם את כל הפירוט של ההטבות שלהן התכוון המחוקק ונראה לי שחשוב בעיקר לברך את חבר הכנסת אורלב, על כך שהצעת החוק הזאת בעיני היא פתח לתיקונים נוספים ברוח הזאת, שיחזקו, ולא רק יחזקו את המשפחה אלא בעיקר, אני חושבת, יסייעו לכך שהזכויות, שניתנות לנשים, לא תלכנה לאיבוד. כי בעצם הצעת החוק הזאת מסייעת לזכויות האלה להישמר בתא המשפחתי ולא בעצם להיות מבוטלות. 

נצביע? אני חושבת שאני גם הנציגה ---

זבולון אורלב:
יש לי הרגשה שזה יהיה פה אחד.

היו"ר ציפי חוטובלי:
כן, זה יהיה פה אחד. אני רגילה לויכוחים סוערים ולהתכתשויות. 

זבולון אורלב:
אני מתנגד להעביר עוד כמה הצעות חוק שיעוררו. 

היו"ר ציפי חוטובלי:
אוקי, אז אני מצביעה בעד נוסח החוק, כפי שאושר על ידי הוועדה. אני מעבירה את ---

זבולון אורלב:
גברתי יושבת הראש, אני יכול קבל רשות דיבור?

היו"ר ציפי חוטובלי:
כן.

זבולון אורלב:
קודם כל אני רוצה מאד מאד להודות לך, ובכל הזדמנות שעכשיו תהיה לי להעביר אליך חוקים, אני מבטיח לך להיאבק בחירוף נפש לעשות את הדבר הזה, כולל גם תיקונים שקשורים לבתי הדין הרבניים, שקודמך, גדעון סער, טיפל בחוקים האלה והצליח להעביר אותן לוועדה ואני עכשיו נתקל בקשיים שזה עובר לוועדות אחרות. אז זו זכות אחת שלמדתי מעבודתך; והדבר השני, שכמו שאמרי בראשית הדיון ש ----

היו"ר ציפי חוטובלי:
אם תביא לי חוקים כאלה קלים זה יהיה קל יותר. אני מוכנה שתיתן לי גם חוקים מורכבים.

זבולון אורלב:
נתחיל בקלים. כן. והדבר השני, רק לקיים את המצווה של האומר דבר בשם אומרו ומביא גאולה לעולם, שהצעת החוק הזאת נולדה בכנסת ה-16, על ידי שני חברים שלנו, הגברת גילה פינקלשטין ושאול יהלום, שעמד בראש ועדת העבודה, הרווחה והבריאות ואני בסך הכל היום הצלחתי להשלים את המלאכה, ונכון שאין מלאכה נקראת אלא על שם גומרה, אני חושב שבמקרה הזה את המסיימת, כי את תציגי את החוק במליאה.

היו"ר ציפי חוטובלי:
טוב, אז אני מודה לך מאד על הצעת החוק החשובה הזאת. ההצעה תועבר להכנה  לקריאה שנייה ושלישית. לא, סליחה. היא אושרה לקריאה שנייה ושלישית. 

הצבעה
בעד – פה אחד
נוסח תיקון החוק – אושר

היו"ר ציפי חוטובלי:
אני עוד לא מתורגלת. אין לנו הרבה חוקים.

זבולון אורלב:
אני אדאג שיהיו לך יותר. זה החוק השני שאני מעביר אצלך. סמכות רוחנית.

היו"ר ציפי חוטובלי:
זה היה חוק חשוב.  

אני מודה לכל המשתתפים, מברכת את כל השותפים להצעת החוק, בעיקר את חבר הכנסת זבולון אורלב.

זבולון אורלב:
תודה רבה.

היו"ר ציפי חוטובלי:
תודה רבה.
הישיבה ננעלה בשעה 10:25

